เปิดโผ “ท็อป5” หุ้น SET100 รอบ 5 เดือนราคาพุ่งแรง! PTTEP นำทีมโกยรีเทิร์น 44%
เปิดโผ “ท็อป5” หุ้น SET100 รอบ 5 เดือนราคาพุ่งแรง! PTTEP ปรับตัวขึ้นสูงสุด 44% คาดนักลงทุนเก็งผลงานไตรมาส 2/65 กำไรแกร่ง รับราคาน้ำมันสูง ลำดับสอง ESSO ปรับตัวขึ้น 40% ตามมาด้วย CENTEL, BCP และ SPRC
เปิดโผ “ท็อป5” หุ้น SET100 รอบ 5 เดือนราคาพุ่งแรง! PTTEP ปรับตัวขึ้นสูงสุด 44% ลำดับสอง ESSO ปรับตัวขึ้น 40% ตามมาด้วย CENTEL, BCP และ SPRC
4 มิ.ย. 2565

“ข่าวหุ้นธุรกิจออนไลน์” ทำการสำรวจกลุ่มหุ้น SET100 ในช่วง 5 เดือนที่ผ่านมา หรือนับตั้งแต่เดือนม.ค. – พ.ค.2565 มานำเสนอ เพื่อให้เห็นทิศทางหุ้นรายใดปรับตัวขึ้นโดดเด่น แม้ว่าในช่วงที่ผ่านมาตลาดหุ้นไทยจะมีความท้าทายและมีเกิดความผันผวนจากปัจจัยเสี่ยงที่สำคัญ อาทิ สงครามยูเครน-รัสเซีย ราคาน้ำมันที่ยังคงปรับตัวขึ้นในระดับสูง อัตราเงินเฟ้อที่ปรับขึ้นแรง การเร่งขึ้นอัตราดอกเบี้ยของเฟด เป็นต้น
โดยกลุ่มหุ้น SET100 ถือเป็นอีกกลุ่มเป้าหมายของนักลงทุน เนื่องจากให้ปันผลเด่นและมีพื้นฐานแข็งแกร่งและเติบโตดีในอนาคต โดยหุ้นที่ราคาปรับตัวขึ้นแรง 5 อันดับของเดือนม.ค.2565 ได้แก่ PTTEP, ESSO, CENTEL, BCP และ SPRC
บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ราคาหุ้นปรับตัวขึ้นสูงถึง 44% โดยบล.พาย แนะนำ “ซื้อ” หุ้น PTTEP ราคาเป้าหมาย 179 บาท มองภาพรวมไตรมาส 2/2565 เป็นบวกเพราะกำไรสุทธิจะเติบโตขึ้นทั้งเมื่อเทียบจากปีก่อน และเมื่อเทียบจากไตรมาสก่อน และประเมินว่าการเริ่มผลิตก๊าซจากโครงการ G1/61 และ G2/61 (ประเทศไทย) จะช่วยหนุนการเติบโตของยอดขายได้ 10% ส่วนราคาน้ำมันที่สูงขึ้นอาจเข้ามาช่วยกระตุ้นราคาขายเฉลี่ยขึ้น
บริษัท เอสโซ่ (ประเทศไทย) จำกัด (มหาชน) หรือ ESSO ราคาหุ้นปรับตัวขึ้น 40% โดยบล.เมย์แบงก์ (ประเทศไทย) แนะนำ “ซื้อ” ราคาเป้าหมาย 11 บาท คาดแนวโน้มกำไรไตรมาส 2/2565 ยังคงปรับขึ้นจากราคาผลิตภัณฑ์ทั้ง Diesel, Gasoline และ Jet oil ขึ้นเด่นจากอุปสงค์มากขึ้นนและอุปทานตึงตัว และ ESSO ไม่ทำ Hedging ส่งผลให้ได้ประโยชน์จากราคาขาขึ้นอย่างมาก ผสานวอลุ่มที่เพิ่มขึ้นนตามฤดูกาล และการเปิดเมือง
บริษัท โรงแรมเซ็นทรัลพลาซา จำกัด (มหาชน) หรือ CENTEL ราคาหุ้นปรับตัวขึ้น 34% โดยบล.คิงส์ฟอร์ด แนะนำ “ซื้อเก็งกำไร” ราคาเป้าหมาย IAA Consensus ที่ 45 บาท ได้ประโยชน์จากการ Reopening ในประเทศ รวมถึงมาตรการผ่อนคลายต่างๆ สูงเนื่องจาก Portfolio โรงแรมของ CENTEL มีสัดส่วนห้อง(ที่ปัจจุบันเปิดให้ดำเนินการ) ในไทยมากถึงราว 80%
ขณะที่โรงแรมใน  Maldives ได้แรงหนุนจากจำนวนนักท่องเที่ยวเข้าประเทศที่ฟื้นตัวดี โดยยอดนักท่องเที่ยวเข้าประเทศ Maldives ในช่วง 1 ม.ค.2565 – 21 พ.ค.2565 มีจำนวนนักท่องเที่ยวที่ 6.65 แสนคน (เพิ่มขึ้น 51.8% เมื่อเทียบจากปีก่อน) ด้านธุรกิจ Food คาดว่าจะเห็นการฟื้นตัวตามการเปิดเมืองในไทยเช่นกันโดยแบรนด์ของบริษัทยังมีความแข็งแกร่ง ไม่ว่าจะเป็น KFC หรือ Mister Donut ทั้งนี้ตลาดคาดว่าปี 2565 ภาพผลการดำเเนินงานของ CENTEL จะปรับตัวดีขึ้นจากการขาดทุนในปี 2563 และปี 2564
บริษัท บางจาก คอร์ปอเรชั่น จำกัด (มหาชน) หรือ BCP ราคาหุ้นปรับตัวขึ้น 31% โดยบล.โนมูระ พัฒนสิน ประเมินราคาเป้าหมายที่ 45 บาท มองแนวโน้มผลประกอบการจะกลับอยู่ในระดับสูงเหนือ Precovid คาดกำไรปี 2565 ที่ 5,814 ล้านบาท ลดลง 36% เมื่อเทียบจากปีก่อน ยังมี upside หลายธุรกิจฟื้นตัว โดยเฉพาะค่าการกลั่นที่สูงสุดในหลายปี 8 $/Bbl + ธุรกิจการตลาดฟื้นตัวทั้งปริมาณขายลูกค้าอุตสาหกรรมและค่าการตลาด, ธุรกิจโรงไฟฟ้าปริมาณผลิตไฟฟ้าเพิ่มจากโครงการใหม่ และธุรกิจ Bio-product ที่ฟื้นตัวตามปริมาณขายไบโอดีเซล ระยะสั้น คาดกำไรไตรมาส 2/2565 ยังโตดีเมื่อเทียบจากปีก่อน  จากค่าการกลั่นยืนสูง
บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ราคาหุ้นปรับตัวขึ้น 26% โดย บล.กสิกรไทย ประเมินราคาพื้นฐาน 11.9 บาท คาดราคาหุ้น SPRC จะมีโมเมตัมเชิงบวกตามวัฏจักรอุตสาหกรรมโรงกลั่นในระยะยาวที่แข็งแกร่ง และระยะสั้นหนุนจากค่าการกลั่นที่สูง โดย SPRC จะเป็น 1 ในโรงกลั่นไม่กี่แห่งที่จะมีกำไรสุทธิไตรมาส 2/2565 ดีขึ้นเมื่อเทียบจากไตรมาสก่อน และคาดจะเริ่มจ่ายเงินปันผลระหว่างกาล โดยคาดวาสมมุติฐานเงินปันผลปี 2565 ของที่ 0.89 บาท/หุ้น คิดเป็นอัตราผลตอบแทนทที่ 8%